Tucaꞌ cꞌatan ixjun.
Ju anuꞌ cꞌatan acsni ixpupastaccan ju anuꞌ atatsꞌisni acsni tatakꞌalhtaxtulh laꞌixꞌanintiꞌan ju xalackꞌajin istsꞌalan ju makꞌaniya israelitanin.
Pus ju Jesús cꞌatsalh ni chintach ju ixꞌavilhchan ni camaconach ju ani lacamunutpaꞌ.
Canach lactꞌiyan junta vi ju ixpai.
Pus ju yuchi aktsꞌiya ixꞌamapainich ju ixlapanacni acsni ixꞌalactꞌavi ju ani lacamunutpaꞌ.
Para ju chavai ni caꞌanach pus amasunilh ni vasalh na amapaini.
Acsni tapakstitama ju lacamixa pus ju lhacaticuru ixlhitanunch laꞌixꞌalhunut ju Judas Iscariote ju istsꞌalh Simón.
Yuchach ju mapastꞌacꞌani ni laich camakꞌaxtaklh ju Jesús.
Ju Jesús aktsꞌiya iscꞌatsaich ni ixtaknikꞌojutach ju ixpai tachi chun ju taxtokni laꞌixmacaꞌ.
Chai iscꞌatsaich ni laꞌixmacni Dios ju taxtutacha chai laꞌixmacni Dios ju caꞌanchokoyaꞌ.
Pus acsni tavenkꞌolh pus ju Jesús taya lacamixa.
Chai maxtulh lakatam ixpumpuꞌ.
Chꞌapalh alakatam pumpuꞌ chai musatocꞌalh.
Ju acsnich ju yuchi mujulh ju xcan lacakꞌax chai tsuculh alakchꞌakꞌaniniꞌ ixchꞌajaꞌan ju ixꞌamamakaꞌui.
Chai ixꞌachꞌanxacaich lacapumpuꞌ ju ismusajucꞌalh.
Para acsni lakꞌalh ju Simón Pitaluꞌ pus ju yuchi junich:
―Quiꞌucxtin ja aqꞌuinchꞌakꞌaniyaꞌiꞌan vachuꞌ ju laquinchꞌajaꞌ ju quitꞌin.
Chai ju Jesús junich:
―Ju tuchi icnavi ju uxintꞌi jantu machꞌakxai ju chavai.
Para amachꞌakxayaꞌ astan.
Pus ju Pitaluꞌ juni:
―Jantu tavanan aqꞌuintꞌichꞌanchꞌakꞌatꞌi.
Chai ju Jesús junich:
―Ni jantu acchꞌanchꞌakꞌayan pus jantu quilakꞌauꞌat.
Chai junich ju Simón Pitaluꞌ ju Jesús:
―Quiꞌucxtin pus jantu va yuchi ju quinchꞌajaꞌ ju aqꞌuinchꞌakꞌanin.
Para vachuꞌ ju quimacaꞌ chaich ju quiꞌaktsulhch.
Chai junich ju Jesús:
―Ni lhiyaxch ju xapꞌax pus jantu tasqꞌuini ni acchꞌakꞌanikꞌojun ju milacatuna.
Va minchꞌajaꞌ ju acchꞌakꞌaniyan.
Ju aliꞌ milacatuna chꞌakꞌakꞌocantach.
Chai ju uxijnan chꞌakꞌanicꞌantꞌatꞌitch ju lamiꞌalhunutꞌan vachuꞌ.
Para jantu minchuxꞌan.
Ju Jesús iscꞌatsaich tichi chavaich ju camakꞌaxtꞌakꞌaꞌ.
Yuchi lhinaulh ni jantu si achꞌakꞌanikꞌocanta ju ixꞌalhunutꞌan.
Ju astan acsni achꞌanchꞌakꞌakꞌolhch pus lakchꞌichokolh ju ixpumpuꞌ.
Tapakstitamachokolh ju lacamixa.
Ajunich ju ixꞌamamakaꞌui:
―Ja machꞌakxayatꞌit ju tuchi xaclanaviniyau.
Ju uxijnan acsni quilalhichivinau nonatꞌit ni icꞌamamakaꞌunuꞌ chai icꞌucxtin.
Vas nonatꞌit ni chunch icjunita ju quitꞌin.
Pus ju quitꞌin ni miꞌucxtinꞌan chai miꞌamamakaꞌunuꞌan icjunita ni iclachꞌakꞌaniuch ju minchꞌajaꞌan pus tasqꞌuini ni alachꞌanchꞌakꞌayaꞌitꞌitch vachuꞌ ju milhiꞌuxijnan.
Iclaxtakniuch ju lhilaktsꞌintaiti.
Ju uxijnan vachuꞌ chunch anaviyaꞌitꞌit tachi ju xaclanaviyauch.
Slivasalh ju iclajunau.
Ju va xalapanac jantiyuꞌ ju xakꞌai.
Yuchi ju xakꞌai ju xaꞌucxtin.
Nin yuchi ju va malakachacanta jantiyuꞌ ju xakꞌai.
Yuchi ju xakꞌai ju amalakachanan.
Pus chunch ju quilatꞌajuntau ju uxijnan.
Ni mispꞌayatꞌit ju ani taxtokni lhikꞌach ju atsꞌucꞌuyaꞌitꞌit acsni anaviyaꞌitꞌit ju chunch.